
A család az a hely, ahol felnövünk, ahol élünk. A jó család bizalomra épül, ezért tud biz¬ 
tonságot és érzelmi kötődéseket adni mindannyiunk számára. A jó család természe¬ 
tes módon közvetíti azokat az értékeket és tudást, amely a boldogság, a boldogulás, a 
felelősségvállalás és az egyéni fejlődés forrása. A jó család sokféle lehet, hiszen min¬ 
den szeretetközösség másképp néz ki, másképp működik. 

Magyarországon a nők és a férfiak képzettsége hasonló, a kétkeresős családmodell ál¬ 
talános. A gyermekvállalással azonban mégis rendkívüli módon eltolódnak a családon 
belüli szerepek: még mindig általánosnak tekinthető, hogy a nők koncentrálnak a gyer¬ 
meknevelésre és a háztartásvezetésre - munkavállalás mellett is -, a férfiak számára 
pedig az elsődleges feladat a pénzkeresés, így a gyerekekkel és a háztartási munkával 
jóval kevesebb időt töltenek. Ennek azonban nem kellene így lennie. A családtagok kö¬ 
zötti jobb munkamegosztás a férfiak számára enyhítené a fő kenyérkereső nyomasz¬ 
tó szerepének terhét, és a nőket is segítené a stabil és kiszámítható munkavállalásban. 
Mindez végső soron nagyobb érzelmi és anyagi biztonságot jelentene a családoknak. 

Ma Magyarországon rendkívül nehezen egyeztethető össze a nők számára a munka és 
a gyermekvállalás. A két szerep összeegyeztetését számos tényező nehezíti. 

Magyarország csak a szavak szintjén családbarát. A gyakorlatban az állami intéz¬ 
ményrendszer nem segíti, a család- és szociálpolitika nem ösztönzi, a munkaadók 
pedig - legyenek állami vagy magán intézmények - nehezen tolerálják a kisgyerme¬ 
kes nők munkavállalását. Emellett a társadalmi elvárások még mindig a hagyomá¬ 
nyos szerepeket („apa dolgozik, anya főz”) jelenítik meg elvárásként a fiatalok előtt. A 
szerepek közötti szülői konfliktus nemcsak a gyermekvállalás első éveiben áll fenn, 
hanem egy egész életen át. 

Ennek a konfliktusnak az eredménye az, hogy Magyarországon kevés gyermek szüle¬ 
tik, és sok nő évekre kiszorul a munkaerőpiacról a gyermekvállalást követően. Ez utób¬ 
bi a nők alacsony foglalkoztatottságát eredményezi, amely egyben növeli a szegénység 
kockázatát - különösen a gyermekeiket egyedül nevelő nők esetében. A karrierpálya tö¬ 
rése alacsonyabb bérekhez, majd évtizedekkel később alacsonyabb nyugdíjakhoz ve¬ 
zet. Ezek az összefüggések rámutatnak arra, hogy a gyermeket vállaló nők munkaerő¬ 
piaci helyzetének javítása nem magánügy, hanem hosszú távú, össztársadalmi érdek. 

A nők és férfiak közti kiegyensúlyozottabb szereposztás nem csupán a családtagok 
számára fontos. Ahol ez megvalósul, ott több gyermek születik, a munkaadó számára 



a kisgyermekes szülő megbízhatóbb munkaerővé válik, és a szülők magasabb gazda¬ 
sági aktivitása az egész társadalom számára hasznot hoz. Ugyanakkor a gyermekek 
együttes nevelése, a család közös ellátása és az anyagi források közös előteremtése - 
azaz a családi élet és a munka harmóniája - nem csupán a szülőktől követel rugalmas¬ 
ságot, de a társadalmi és munkahelyi környezettől is. 

Ezért a Váradi András Alapítvány szakmai műhelyében egy olyan szakpolitikai javas¬ 
latcsomagot dolgoztunk ki, amely a szülőket - a nőket és férfiakat egyaránt - rugalmas 
megoldásokkal támogatja a kiegyensúlyozottabb családi élet megszervezésében, se¬ 
gíti az anyák munkavállalását, és így javítja a családok anyagi és érzelmi biztonságát. 
Programunk három új eszköz bevezetésével és több kapcsolódó intézkedéssel kíván 
hozzájárulni a családi munkamegosztás kiegyensúlyozásához, a gyermek- és a mun¬ 
kavállalás könnyebb összehangolásához. 

A szülők és a gyermekek érdekeinek érvényesítése hozzájárulhat ahhoz, hogy Magyar- 
országon több gyermek szülessen, növekedjen a családok érzelmi és anyagi biztonsá¬ 
ga, és ezáltal Magyarország is gazdagodjon. A javaslataink elősegítik, hogy a fiatal csa¬ 
ládok ne kényszerek vagy egyes családmodelleket stigmatizáló társadalmi normák, 
hanem szabad választások mentén tervezhessék a jövőjüket. 

Számos európai országban bebizonyosodott, hogy ahol a gyermekvállalás és a mun¬ 
ka könnyebben összeegyeztethető, ott nem csak a családok stabilabbak, de nagyobb 
a gyermekvállalási hajlandóság, és egészségesebbek az emberek. Mindegyik cél alap¬ 
vető nemzeti érdek Magyarországon. A gyermekekre vonatkozó pozitív hatás pedig 
egyértelmű: a kiegyensúlyozottabb gyermekek jobb iskolai teljesítményt érnek el, és 
magasabb iskolai végzettséget tudnak szerezni. Mindez hosszútávon segíti elő az 
egyéni, családi boldogulást és a magyar társadalom polgárosodását. 

ÉRTÉKEINK 

Az EGYÜTT modern női-férfi szerepekből indul ki. Az általunk javasolt eszközök az ösz¬ 
tönzésre, nem pedig erőszakos kormányzati beavatkozásra épülnek. Javaslataink kiala¬ 
kítása során több különböző szempontot is figyelembe vettünk: 

> Európai tapasztalatok bizonyítják, hogy a modern társadalmakban ott születik több 
gyermek, ahol a gyermekvállalás és a munkavállalás jobban összeegyeztethető és 
ahol kiegyensúlyozottabbak a női és a férfi családi szerepek. 

> Fontosnak tartjuk, hogy a nők és a férfiak tudásukat és képességeiket egyforma mér¬ 
tékben kibontakoztathassák. 

> Az inaktív nők vagy a tudásuknál és képességieknél alacsonyabb szinten alkalma¬ 
zott nők óriási kihasználatlan gazdasági erőforrást jelentenek az ország számára. A 
nők jobb munkavállalása hozzájárulna a magyar gazdaság versenyképességének nö¬ 
vekedéséhez. 

> A jövedelmező munkát is végző nők gazdasági függősége kisebb - ezzel csökken 
a kiszolgáltatottságuk a családon belül, és nő a nyugdíjuk, amely biztosabb idős kort 
jelent számukra. 

> Javaslataink alapelve a rugalmasság, amely figyelembe veszi az élethelyzetek és a 
családmodellek sokszínűséget. A gyermekvállalás és a munka harmóniáját a család- 
támogatási ösztönzők és a munkaerőpiaci eszközök olyan tárháza tudja elősegíteni, 
amely a különböző élethelyzetekben lévő nők és családok számára optimális megol¬ 
dásokat tesz lehetővé. 

JAVASLATAINK KÖZVETLEN CÉLJAI 

> A szülők közötti családi feladatok kiegyensúlyozása, mindkét szülő munkavállalásá¬ 
nak elősegítése 

> A három év alatti gyermekek napközbeni ellátásának érdemi javítása 

> A gyermekvállalás után a nők gyorsabb és sikeresebb visszailleszkedése a munkába 

> A nőkre háruló nem fizetett gondozási feladatokból adódó munkaerőpiaci hátrányok 
és szegénységi kockázatok csökkentése 

> A munkáltatói attitűdváltozás elősegítése, társadalmi attitűdök formálása, a gyermek- 
vállalás és munka összehangolásával kapcsolatos tévhitek eloszlatása 



CSALÁD ÉS MUNKA EGYENSÚLYA 

EGY HÁROM RÉSZES JAVASLATCSOMAG 


1) Javasoljuk az APA-HÓNAPOK bevezetését - amely a GYED 18 hóna¬ 
pos időtartamába beépít egy csak a második partner által kivehető, leg¬ 
alább 3 hónapos időszakot, így előnybe hozva azokat a szülőket, akik 
megosztják a gyermekellátás otthoni feladatait. 

2) Javasoljuk, hogy a GYES emelését eredményező BÖLCSŐDEI UTAL¬ 
VÁNNYAL ÉS INTÉZMÉNYFEJLESZTÉSSEL teremtsünk lehetőségeket a 
dolgozó szülőknek a minőségi napközbeni gyermekellátásra. 

3) Javasoljuk a GYERMEKBARÁT MUNKAHELY MINŐSÍTÉSI RENDSZER 

kifejlesztését, amely a változatos és rugalmas munkaformák elterjedé¬ 
sét ösztönzi, és helyzetbe hozza a nőket. 

1) APA-HÓNAPOK 


> az apa-hónapok bevezetése előnybe hozza azokat a szülőket, akik megosztják a kis¬ 
gyermekek otthoni ellátását. 

> a javaslat lényege, hogy a GYED 18 hónapos időtartamából legalább 3 hónapot az ed¬ 
diginél kedvezőbb feltételek mellett az a szülő vehetne igénybe, amelyik korábban 
nem maradt otthon a kisgyermekkel. Erre a gyermek 3 éves koráig lenne lehetőség. 

> a GYED időtartamát megosztó szülőket emelt ellátással ösztönöznénk - az ellátás 
náluk továbbra is 18 hónapig járna, míg azoknál, akik nem veszik ezt igénybe, 15 hó¬ 
napig tartana a GYED. a maximális GYED viszont felemelkedne a minimálbér három¬ 
szorosának 70%-ára, ezzel is ösztönözve a férfiakat az apa-hónapok igénybevételére. 

> a támogatás révén a másik partner (jellemzően az apa) nem csupán lehetőséget kap¬ 
na arra, hogy intenzívebben részt vegyen a gyermeknevelésben, de hozzájárulhat¬ 
na ahhoz, hogy a nők számára rövidebb legyen a munkából kieső időszak, így csök¬ 
kentve munkaerőpiaci hátrányukat. 

























Javaslatunk szerint a GYED jelenlegi, 18 hónapos időtartamába beépülne egy csak a 
második partner által kivehető, legalább 3 hónapos időszak - így hozva előnybe azo¬ 
kat a szülőket, akik a GYED 18 hónapját megosztják. 

A gyermeküket egyedül nevelő szülők 18 hónapig vehetnék igénybe a GYED ellá¬ 
tást. azoknál a nőknél, akik nem jogosultak a GYED-re, a párjuk természetesen igény¬ 
be veheti a GYED-et, legfeljebb 15 hónapig. 

További ösztönzőt biztosítanánk a GYED igénybevételi plafonjának megemelésével 
- a plafon mindkét szülő számára a jelenlegi bruttó minimálbér kétszeresének 70 %- 
a helyett a bruttó minimálbér háromszorosának 70 %-a lenne. 

A CSED továbbra is 24 hétig járna, az igénybevételi plafont a bruttó minimálbér négysze¬ 
resének 70%-ában határoznánk meg. Ezzel továbbra is ösztönöznénk a magasabb vég¬ 
zettségű nők gyermekvállalását, valamint a munkába való gyors visszailleszkedésüket. 

A Munka Törvénykönyvének módosításával elérnénk, hogy a munkáltatók tegyék le¬ 
hetővé a másik partnernek is a gyermeknevelési szabadságot, a szabályozás részleteit 
háromoldalú tárgyalásokon dolgoznánk ki. Újra megerősítenénk a felmondáshoz kap¬ 
csolódó munkajogi védelmet, hogy ne lehessen gyermeknevelési szabadságról visz- 
szatérő szülőt elbocsátani. 

AZ APA-HÓNAPOK TÁRSADALMI ÉS GAZDASÁGI HATÁSAI 

Javaslatunkkal közelebb kerülnénk víziónkhoz - egy partneri viszonyon alapuló család¬ 
hoz, ahol mindkét szülő kiteljesedhet mind az otthoni, mind a munkahelyi szerepekben. 

A javaslat ösztönözné a családon belüli szerepek egyenlőbbé válását, amely kutatások 
szerint pozitív hatással van a gyermekvállalási kedvre, kiegyensúlyozottabb párkap¬ 
csolathoz, nagyobb esélyegyenlőséghez vezet. 

Tudományos eredmények szerint a családi feladatokban aktívabb apákkal rendelkező 
gyerekeknek az iskolai eredményeik is jobbak. 

A nők versenyképesebbé válnak a munkaerőpiacon, hiszen ha kevesebb ideig vannak tá¬ 
vol a munkától, akkor kevésbé kerülnek hátrányba a munkájuk során felhalmozott tudás és 
tapasztalat terén. Nemzetközi kutatások szerint ezzel csökken gazdasági függőségük. 

Ezért támogatjuk az apa-hónapokat, amely eszközhöz hasonlót sok sikeres nyu¬ 
gat-európai példa után Lengyelország és Románia is bevezetett, és az Európai Unió 
is direktívával támogat. 




2) BÖLCSŐDEI UTALVÁNY ÉS INTÉZMÉNYFEJLESZTÉS 

> A kisgyermekek napközbeni ellátási rendszerének rugalmassá tételét és kiterjeszté¬ 
sét javasoljuk annak érdekében, hogy a kisgyermekes nők megnyugtató körülmények 
között vállalhassanak munkát. 

> Javaslatunk szerint az a dolgozó szülő, aki a GYES meghatározott részét nappali gyer¬ 
mekellátás intézményeiben felhasználható utalványban igényeli, 50%-al magasabb 
támogatásban részesülne. 

> A GYES összege az ellátás első felében 20%-kal emelkedne. Ez kompenzálná az el¬ 
múlt évek során elszenvedett reálérték-veszteséget. 

> Az intézményfejlesztés magában foglalná az önkormányzatok ellátási kötelezettsé¬ 
gének kiterjesztését, a bölcsődék és családi napközik - minőségbiztosítás megerősí¬ 
tésével párhuzamos - normatíva-emelését, a bölcsődei dolgozók bérrendezését, és a 
sok szülőt visszatartó térítési díjak megszűntetését. 


> Mindez megvalósítaná a minőségi és elérhető bölcsödét a dolgozó nők számára. 

Utalvány + készpénzes rész = 1,5 GYES. Javasoljuk a bölcsődei utalvány bevezetését és 
a GYES a családok létbiztonságát szem előtt tartó, illetve a nők munkába való vissza¬ 
térését ösztönző differenciált emelését. 


DOLGOZÓ SZÜLŐK ESETÉN: 

> 0-36 hónapig: 28 500 Ft/hó utalványban + 14 250 Ft/hó készpénzben 

OTTHON MARADÓ SZÜLŐK ESETÉN: 

> 0-18 hónapig 34 200 Ft/hó készpénzben 

> 18-36 hónapig 28 500 Ft/hó készpénzben 

Óriási problémának tartjuk, hogy a GYES 2008 óta az infláció mértékével sem emel¬ 
kedett, reálértékéből összesen 20%-ot vesztett. Javaslataink fontos garanciális eleme, 
hogy a családtámogatási rendszer juttatásai a jövőben se veszíthessék el értéküket, 
ezért az általunk javasolt összes juttatás indexálásra kerülne, nem a kormányzat éven¬ 
kénti döntéseitől függne. 

Javaslatunkban az intézmények költségvetési normatívája, az önkormányzati támogatás 
és az utalvány fedezi az ellátást-a szülőknek bölcsődei gondozási díjat nem kell fizetniük. 

A GYES harmadik évében az ellátást további ingyenes munkaerőpiaci integrációs 
szolgáltatásokkal egészítenénk ki az otthon maradó szülő számára. A munkaerőpiaci 
szolgáltatórendszer átalakítására vonatkozó korábban vázolt javaslataink szerint nö¬ 
velnénk a szolgáltatások kínálatát, javítanánk ezek minőségét, és csökkentenénk a já¬ 
rulékos költségeket - pl. a képzések utazási költségeinek támogatásával, közös gyer¬ 
mekfelügyeleti lehetőség biztosításával. A munkaerőpiaci integrációs szolgáltatások 
és a Biztos Kezdet programok együttműködését hangsúlyosan fejlesztenénk. 

Az utalvány szektorsemleges támogatási forma - nemcsak önkormányzati bölcsődék¬ 
ben, hanem magánbölcsődékben, családi napközikben is felhasználható. 





A BÖLCSŐDEI UTALVÁNY TÁRSADALMI ÉS GAZDASÁGI HATÁSAI 


Ezzel az intézkedéssel azt segítenénk, hogy azok is igénybe tudjanak venni alterna¬ 
tív gyermek-elhelyezési formákat, akiknek az önkormányzat nem tud bölcsődei ellá¬ 
tást biztosítani. 

Az utalványrendszer révén az állami támogatás szektorsemlegessé és „hordozhatóvá” 
válik, így ösztönözzük az új intézmények létrejöttét, és verseny alakulhat ki a különbö¬ 
ző intézmények között, amely kedvezően hathat az ellátás minőségére. 

Az utalványrendszer fedezné a bölcsődei gondozási díjat, amely 2012-es bevezetése 
óta sok szülőt visszatart a bölcsődétől. A gondozási díjak jelenlegi rendszere ráadásul 
rendkívül egyenlőtlen terheket eredményez (egyes helyeken több tízezres havi költ¬ 
ségekkel), és a díjak sok esetben az önkormányzat kasszájába folynak az intézmény 
fejlesztése helyett. 


Javaslatcsomagunk a költségvetési normatíva és a szabályozás átalakításával kiemel¬ 
ten támogatja a bölcsődéket és családi napköziket - fejleszti a meglévő intézménye¬ 
ket, és újak létrejöttét ösztönzi. 


Javasoljuk az intézményeknek járó költségvetési normatíva átalakítását: a finanszíro¬ 
zást szektorsemlegessé tennénk, és a minden engedéllyel rendelkező intézménynek 
járó minimumnormatíván túl az intézmények egy nyilvános minősítési rendszerhez 
kötött extratámogatást adnánk (ez a normatíva 10%-os emelésével járna), amellyel 
megszűnne az intézmények jelenlegi forráshiánya. 

Az intézményeknek juttatott többletforrásból lehetővé válik a bölcsődei dolgozók rég¬ 
óta esedékes béremelése. Javasoljuk az államilag támogatott, egyszerűsített diploma¬ 
szerzési lehetőség biztosítását a nagy tapasztalattal rendelkező, régebb óta a pályán 
levő gondozóknak. 

A régóta várt, 2016. januártól hatályos béremelés hatezer bölcsődei kisgyermeknevelő¬ 
ből mindössze 886 diplomást, a gondozók 14%-át érintette. Mivel a főiskolai képzés 
2009-ben indult el, elsősorban a fiatal bölcsődei dolgozóknak van diplomájuk. 

Javasoljuk a családi napközi normatívájának fokozatos emelését, és a bölcsődei nor¬ 
matívához közelítését. A családi napközik normatívája szintén a fenti minősítési rend¬ 
szeren alapuló normatívarendszeren belül működne. 

Fokozatosan kiterjesztenénk a napközbeni gyermekellátás biztosítására vonatkozó 
kötelezettséget (és szigorúbb ellenőrzéssel betartatnánk a jelenlegi, 10 ezer lakos fe¬ 
letti szabályt): a 3 év alatti gyerekek számára minden olyan településen legyen kötele¬ 
zően nyújtandó szociális alapszolgáltatás, ahol legalább 10 erre jogosult gyermek él, 
vagy ahol ezt 5 jogosult gyermek szülei kérik. 

Finanszírozási ösztönzőkkel, valamint a települések közötti közlekedés javításával se¬ 
gítenénk és ösztönöznénk a kistelepülések közti együttműködést (egy kistérségen be¬ 
lül), hogy összefogva közös intézményt tudjanak üzemeltetni 


AZ INTÉZMÉNYFEJLESZTÉS TÁRSADALMI ÉS GAZDASÁGI HATÁSAI 

A normatívarendszer átalakításával 4 év alatt összesen 20 000 új bölcsődei és családi 
napközis férőhely jön létre, ezzel enyhítve a férőhelyhiányt, hozzájárulva a foglalkozta¬ 
tási ráta emelkedéséhez és a gyermekek korai fejlesztéséhez (amely a hátrányos hely¬ 
zetű gyermekek esetén segíti társadalmi felzárkózásukat). 

A családi napközi normatívája ma nem éri el a bekerülési költséget - ezért ezt a díjat 
valamilyen formában a szülőktől szedik be a ma működő intézmények. Ez egyértel¬ 
műen ahhoz vezet, hogy a családi napközik nem az eredeti céljuknak megfelelően a 
kistelepüléseken, intézményhiányos helyeken létesülnek. Javaslatunk a férőhelyhiá¬ 
nyos, és önálló bölcsődék létesítéséhez elég gyermekkel nem rendelkező kistelepülé¬ 
sek számára nyújt megoldást. 

A bölcsődei dolgozók méltó bérezésével megállítható lenne az óriási méreteket öltő 
pályaelhagyás (külföldre és a jelenleg vonzóbb fizetéseket ígérő óvodákba), ami már 
most szakemberhiányt okoz. 





3) GYERMEKBARÁT MUNKAHELY MINŐSÍTÉSI RENDSZER 

> A GYERMEKBARÁT MUNKAHELY MINŐSÍTÉSI RENDSZER célja, hogy a családok több 
időt tölthessenek gyermekeikkel azáltal, hogy változatos és rugalmas munkaformák 
válnak számukra elérhetővé. 

> A fokozatosan, civil és szakmai szervezetekkel és érintettekkel szoros együttműkö¬ 
désben bevezetendő, nyilvános pontrendszer átlátható módon, a védjegyrendszerhez 
hasonlóan szolgáltatna információt a munkahelyválasztás és családalapítás előtt ál¬ 
ló fiatalok számára. 

> A transzparens rendszer hozzájárulna, hogy minden munkahely - a közszféra köte¬ 
lezően, a versenyszféra erős ösztönzők hatására - saját eszközeivel segítse a nők és 
szülők helyzetbe hozását. 

A nők munkaerőpiaci helyzetének javításához mindenekelőtt attitűdváltozásra van szük¬ 
ség - ezt a közszféra példamutatásával és a versenyszféra ösztönzésével segítenénk. 

Érintettek, civil és szakmai szervezetek bevonásával javasoljuk a Gyermekbarát Mun¬ 
kahely Minősítési Rendszer kidolgozását - ez egy nyilvános pontrendszer lenne, amely 
információt szolgáltatna a munkavállalók számára, a munkaadóknak pedig kedvezmé¬ 
nyek alapjául szolgálhatna. 


A PONTRENDSZER ELEMEI LEHETNÉNEK: 

A CSALÁD ÉS MUNKA ÖSSZEEGYEZTETHETŐSÉGÉT MÉRŐ INDIKÁTOROK 

> Rendelkezésre állnak-e rugalmas és atipikus munkavégzési formák mindkét kisgyer¬ 
mekes szülő számára? (Pl. részmunkaidős foglalkoztatás, rövidebb munkanapok és 
munkahetek, munkakörmegosztás) 

> Van-e lehetőség távmunkára, otthoni munkavégzésre? (Pl. Mobil irodai eszközök biz¬ 
tosítása, támogatás az otthoni informatikai fejlesztésekhez) 

> Rendelkezésre áll-e a munkahelyen intézményes gyermekellátási lehetőség? (Pl. 
munkahelyi bölcsőde vagy családi napközi, a munkahellyel szerződött nappali gyer¬ 
mekellátási intézmény, szünidei gyermekprogramok vagy táborok) 

A NŐI ESÉLYEGYENLŐSÉGET SZOLGÁLÓ INDIKÁTOROK 

> Mekkora a nemek közti bérrés? 

> Mekkora a nők aránya a felsővezetésben? 

> Vannak-e a női munkatársak számára vezetői tréningek, képzések? 

Az összetett pontrendszer figyelembe venné majd, hogy az egyes vállalatok különbö¬ 
ző eszközökkel tudják segíteni a nőket és a kisgyermekes családokat. 






A közszférában és állami vállalatok esetében kötelezővé tennénk a Gyermekbarát 
Munkahely Minősítési Rendszer minimumpontszámának való megfelelést. 

> A közszférában kötelező jelleggel biztosítanánk kisgyermekes szülők kérése ese¬ 
tén a részmunkaidős foglalkoztatást és a távmunkát legalább a gyerek 6 éves koráig. 

> Ennek bevezetéséhez egyes ágazatok érdekképviseleteivel egyeztetve alakítanánk 
ki olyan munkaszervezési javaslatokat, amelyek a gyakorlatban kivitelezhetővé teszik 
a rugalmas munkaformákat pl. a közoktatásban, egészségügyben. 

> Állami munkahelyeken - pl. egyetemeken, minisztériumokban szabályozási eszkö¬ 
zökkel és a megfelelő finanszírozással tennénk lehetővé a napközbeni gyermekellá¬ 
tást. 

A magánszférában szabályozási eszközökkel ösztönöznénk a pontrendszernek való 
megfelelést: 

> Közbeszerzéseknél, uniós pályázatoknál pontszerző kritériummá tennénk a minő¬ 
sítési rendszert (magasabb pontszámot elérők előnyben részesítése, kötelező publi¬ 
kálás) 

> A minősítési rendszer - több éves monitorozott tesztidőszakát követően - kötelező¬ 
en bevezethetővé válhat, illetve járulékkedvezmény igénybevételének alapjául szol¬ 
gálhat. (így lehetségessé válna a különböző bonyolult rendszerben adott járulékked¬ 
vezmények összevont alkalmazása) 

A GYERMEKBARÁT MUNKAHELY MINŐSÍTÉSI RENDSZER TÁRSADALMI 
ÉS GAZDASÁGI HATÁSAI 

A minősítési rendszer a jelenleg létező, szórványos és jellemzően kis összegű pályáza¬ 
tok helyett valódi ösztönzőt jelentene, és javítana Magyarország óriási lemaradásán a 
rugalmas, a szülők helyzetét javító munkaformák rendelkezésére állásában. 

A közszféra és az állami vállalatok szabályozása által ezeken a munkahelyeken azon¬ 
nali javulást tapasztalnának a családosok és gyermekvállalás előtt állók. 

A rugalmas munkaformák lehetővé teszik, hogy a családban előforduló változatos élet¬ 
helyzeteket, betegségeket, idős szülők ellátását a családok meg tudják oldani. 

A rugalmas munkaformák a munkáltatók számára is előnyösek, mert lehetővé teszik a fel¬ 
készült és képzett női munkaerő megtartását, jelentősen csökkentik a munkaerő fluktu¬ 
ációjából eredő költségeket. A támogató munkahely mindemellett elkötelezettebbé te¬ 
szi a munkatársakat, akik maguk is hajlandóbbá válnak az innovációra és a változásokra. 

A vállalati gyakorlatok átláthatósága csökkentené a fiatal nők munkaerőpiaci diszkri¬ 
minációját. 

A női esélyegyenlőséget segítő politikák lehetővé tennék, hogy a nőknek ne kelljen vá¬ 
lasztani az otthoni és munkahelyi szerepek között, amely közvetetten a teljes magyar 
gazdaság versenyképességéhez hozzájárulna. 



A PROGRAM KÖZVETLEN KÖLTSÉGVETÉSI HATÁSA 


A programunk sok eleme nem jár költségvetési kiadással - társadalmi szemléletvál¬ 
tást, illetve az ebből fakadó társadalmi-gazdasági átszervezést jeleníti meg. A gyer¬ 
mekneveléssel összefüggő pénzügyi ellátórendszerváltozásában fennálló költségek 
nettó nagysága hozzávetőlegesen 24 Mrd Forint/év. 

Ez egy konzervatív becslés, tudatosan nem kalkulál azzal, hogy javaslataink költség- 
vetési hatása közép és hosszú távon pozitívba fordul: egyrészt a foglalkoztatás bővü¬ 
léséből fakadóan, másrészt a kisgyermekek intézményi ellátásának növekedéséből 
származó - különösen a hátrányos helyzetű gyermekek körében jelentős - közvetett 
hatások által (pl. iskolázottság, egészségi állapot javulása). 


milliárd Ft 

CSED plafon bevezetése (minimálbér 400%-a) 0,5 

GYED plafon felemelése (minimálbér 300%-a) -7,9 

APA-hónapok (10%-os igénybevétel) 4,7 

20%-os GYES emelés az első 18 hónapban -6,4 

Ellátási utalvány bevezetése - 4,8 

Bölcsődei dolgozók bérfejlesztése -3,2 

Bölcsődei dolgozók államilag támogatott 

diplomaszerzése -0,2 

Családi napközik normatíva-emelése -2,8 

Általános normatíva-emelés 

(minősítéstől függő plusz normatíva) - 1,4 

Minősítési rendszer működtetése -0,5 

Férőhelybővítés 

(20000 plusz férőhely normatívája) -10,9 

Szumma bruttó költségvetési egyenleg -32,7 

Szumma nettó költségvetési egyenleg -23,8 

